钦定古今图书集成/理学汇编/学行典/第226卷 > 《王祥孝子碑》施梁宜
## 钦定古今图书集成/理学汇编/学行典/第226卷 > 《王祥孝子碑》施梁宜

西去河南三十里，有小河自南而北，曰孝水。水右以
居成聚，曰孝水店。路隅封石屹峙，刻曰《孝子王祥碑》。
碑阴有记并诗，缺裂不可读。至正三年十月十日，河
南宪副逊斋崔公行部过，见之，叹羡良久。以其碑石
毁泐，乃大书《晋太保孝子王祥碑》，复识以诗，付府僚
俾易以坚珉，请仆叙其故。按《山海经》《十道志》，《西京道里》诸书所载，平逄山之西廆山一名大穴山，逾随之
水出于其阴，北流注于谷，世谓之“孝水，上有父母祠。”
按王祥家临沂，笃孝纯至，隐居三十馀年，才应魏徐
州刺史吕虔辟为别驾，累迁太常。晋革命，仕至太保。
其入洛之初，则已宦达，剖冰求鱼之事，恐在乡里时
所行者焉。又公子之芬将死，遗言留葬京邑，而公尚
无恙。缅维此水上苟非公家之茔域，疑即公之别墅
也。或时君褒旌，土人怀向，更其名曰“孝水。”如宋文帝
改郭世通所居独枫里为“孝行”，杨达改李德饶所居
村为“李敬乡”，邑号许孜居为“孝顺里”者欤？史虽阙书，
想当然矣。不尔，世代屡更，而公名与水渊渊均长若
是哉？且潘岳暨公尝同处晋武朝，及作《西征赋》已有
曰“澡孝水而濯缨”，嘉美名之在兹。今逊斋公韶德慕
善之怀，蔼然见于词翰，使薄俗知所警励，允得申明
教化之本，讵容无言，故喜为乐道，而仍详辨之云。